Mitä kuuluu? Poikkeuksellinen tilanne on tainnut sekoittaa vähän jokaisen arjen tällä hetkellä. Vaikka näin kotihiirenä karanteeni ei eroakaan normaalista elämästäni kummoisesti, on meidän kummankin etätyöskentely ja J:n päiväkodista poisjääminen luonut ihan uudenlaisia haasteita ja aikataulutusongelmia.
Kysyin teiltä Instagramin tarinoissa, millaista sisältöä toivoisitte nyt someen. 75 % teistä toivoi luettavaksi kepeitä sisältöjä, ja sellaisia pyrin teille nyt seuraavina viikkoina tuottamaan. Tietenkin vallitseva tilanne heijastuu vähän kaikkeen, mutta pyrin pitämään kanavani positiivisina ja saada ihan jotain hömppääkin tänne luettavaksi.
Kuulemma kotona pysyminen on kasvattanut tonkkaviinien, sisustustuotteiden ja remonttitarvikkeiden myyntiä. Remonttipuolelle saankin nyt tarjota teille tietoa ja inspiraatiota tässä postauksessa.
Edellisen NunnaUunin kanssa yhteistyössä toteutetun blogipostauksen tiimoilta keräsin teiltä kysymyksiä takoista. Paljon kysymyksiä tuli takkojen hintahaitariin ja asentamiseen liittyen, ja parhaani mukaan tiivistin ja yhdistelin kysymyksiä, jotta blogipostauksesta ei tulisi mahdottoman pitkä. Kysymyksiin vastasivat NunnaUunin asiantuntijat.
Onko NunnaUuni täysin kotimainen firma?
Kyllä on kotimainen perheyhtiö. Myös raaka-aine on kotimaista Mammutti-vuolukivilajia, jonka kuljetusmatka kaivoksesta tuotantoon mitataan metreinä.
Kauanko takan asentamiseen menee aikaa ja paljonko se maksaa?
Asennus onnistuu vakiotuotteissa yhden päivän aikana. Hinta vaihtelee tuotteen mukaan (430–1 280 € sis. alv. 24%).
Oma kommenttini: Meillä takan asentamiseen meni 1,5 päivää, sillä laattapintaisen takan oli hyvä antaa kuivua yön yli ennen laattojen asennusta. Jos aikataulu olisi ollut kiireinen, olisi laatat voitu asentaa myös saman päivänä. Lisää asennuksesta voit lukea tästä postauksesta.
Miten takka/hormi asennetaan kohteeseen, jossa on valmiina takkavaraus?
Tulisija-asennuksen yhteydessä onnistuu myös hormin asennus. Ennen takan tilausta on syytä kuitenkin varmistaa, että takkavaraukseen merkityssä paikassa on vahvistettu pohjalaatta ja varmistettu hormiläpivienti.
Joskus uudiskohteisiin tehdään takkavaraus ja pohjakuvaan jopa piirretään takan paikka, mutta pohjalaatan vahvistus jätetään tekemättä. Tietenkin takka voidaan asentaa myös tällaiseen kohteeseen, mutta silloin pohjatöitä täytyy tehdä enemmän. Jos takkavarauksen kohdassa on vahvistettu laatta, ei mitään ongelmia takan ja hormin asennuksen suhteen pitäisi olla (kunhan valittu takka vain mahtuu vahvistetulle alueelle).
Hormin pystytysaikaan vaikuttaa mm. se, onko kyseessä rakenteilla oleva uudiskohde vai jo valmistunut kohde.
Kaikissa kysymyksissä kannattaa kääntyä NunnaUunin asiantuntevan tulisijamyyjän puoleen!
Jatkokysymys: mikä on sopiva hormi tai miten se valitaan?
Hormin valintaan vaikuttaa mm. valittu takkamalli. Hormi voidaan tehdä harkoista keraamisella sisuksella (alaliitosmallit), teräksestä (päältäliitosmallit) tai tiilistä (sopii alaliitosmalleille).
Harkko- ja tiilihormi voidaan pinnoittaa laatalla (vuolukivilaatta tai muut keraamiset sisustukseen sopivat laatat) tai antiikkilaastilla. Teräshormit ovat usein maalattuja tai teräksen värisiä pyöreitä hormeja, joita ei tarvitse pinnoittaa.
Mitä meidän takka maksoi?
Blanka Ceramic Negro maksaa asennettuna n. 7 500 €. Takan voi hankkia rahoitussopimuksella.
Mitä mittatilaustakka maksaa? Kuinka sen suunnitteluprosessi etenee?
Mittatilaustuotteiden hinta vaihtelee työmäärän mukaan. Suunnittelu etenee siten, että asiakas antaa taustatietoja kohteesta ja siellä kenties olevasta vanhasta tulisijasta. Tai mikäli takka on tulossa uudiskohteeseen, niin silloin suunnitteluprosessia helpottaa rakennepiirustukset. Toiveiden listauksen jälkeen NunnaUuni tekee ehdotuksen kohteeseen soveltuvasta tuotteesta.
Oma kommenttini: Design By Lauri -ohjelmassa nähtiin NunnaUunin upeita mittatilaustakkoja, sieltä voi ammentaa inspiraatiota!
Sopiiko takka pääsääntöiseksi lämmönlähteeksi vai kannattaako se yhdistää johonkin muuhun esim. ilmalämpöpumppuun?
Kohteeseen oikein mitoitettu varaava takka riittää pääasialliseksi lämmönlähteeksi. Ilmalämpöpumppu sopii hyvin NunnaUunin rinnalle.
Oma kommenttini: Meillä takka on mitoitettu juuri siten, että se pelkästään riittäisi meille, mutta käytämme takkaa yhdessä ilmalämpöpumpun kanssa. Sähköpattereita emme käytä olohuoneessa enää lainkaan.
Jos takassa on valkoinen laatta ja sauma, meneekö se käytössä heti mustaksi?
Kaikki vaaleat pinnat vaativat enemmän huoltoa ja puhdistusta kuin tummat.
Onko vuolukivi huokoinen materiaali?
Vuolukivi on erittäin tiivis materiaali. Mikäli vuolukivisen tulisijan pintaan on tullut tahroja, ne ovat pinnallisia ja lähtevät pois päivittäisen puhdistuksen yhteydessä joko laimennetulla astianpesuaineella tai yleispesuaineella. Mikäli tahrat ovat ennättäneet olla pinnalla jo kauemmin, voi pintaa hioa vesihiomapaperilla (karkeus 400–600).
Onko jotain muita syitä kuin ulkonäkö, miksi vanha takka kannattaisi uusia?
Mikäli vanha takka on valmistettu esim. tiilestä tai valumassasisuksilla, niin k.o. materiaalit alkavat ajan myötä rapautua, ja tulisijan lämmönvarauskyky heikkenee niin, että on taloudellisesti järkevämpää uusia tulisija kokonaan. Ekologisesta näkökulmasta katsottuna uusi takka Kultaisen tulen arinalla auttaa vähentämään palamisen päästöjä, ja vaikuttaa näin positiivisesti lähiympäristöön.
Mikäli näistä vastauksista herää vielä jatkokysymyksiä, niin mielelläni välitän ne eteenpäin NunnaUunille.
Tsemppiä vielä kaikille tuleviin päiviin. Muistakaa, että yhdessä tästä kyllä selvitään tavalla tai toisella. Pysytään siis positiivisina ja kotosalla!
Posted In: olohuone, puheenaihe, sisustus, sisustusideat, yhteistyö Leave a Comment